Крупни шкотски феудалци англо-норманског порекла били су наклоњени Енглезима. После сурове и понижавајуће енглеске окупације ниже сеоско племство, сељаци и градови дижу побуне. То је довело до општег устанка и отпочињања Шкотских ратова за независност. Под вођством националног хероја Волеса, Шкоти су 11. септембра 1297. године однели одлучну победу код Стерлинг Бриџа и протерали остатак Енглеза из Шкотске. Наредне године Енглези односе победу код Фолкерка (22. јул), али шкотски отпор није тиме био сломљен. Настављен је герилски рат под вођством Роберта Бруса.